Trump-muur gaan voortPresident Donald Trump. Foto: AP Photo/Evan Vucci Trump het reeds met uitvoerende optrede begin oor immigrasie en met stappe om sy voorgestelde muur op die VSA/Mexiko-grens te bou. Hy sal na verwagting ook voorstelle hersien wat die vloei van vlugtelinge na die VSA sal beperk. Hy sou na verwagting reeds Woensdag uitvoerende bevele hieroor onderteken. Van Trump se planne oor vlugtelinge is glo onder meer ŉ tydelike verbod op die toelating van vlugtelinge, sowel as mense van oorwegend Moslem-lande. “Groot dag wat beplan word oor nasionale veiligheid. Ons sal die muur bou,” het Trump vroeër getwiet. Trump het tydens sy verkiesingsveldtog beloof om die VSA se immigrasiebeleid te verskerp, insluitend grensveiligheid en die beperking van vlugtelinge. Trump het ook daarop aangedring dat Mexiko vir die muur betaal. Mexiko het egter ook reeds herhaaldelik gesê hulle sal nie vir die muur betaal nie. Trump het vroeër die maand gesê die muur sal aanvanklik betaal word deur middel van ŉ bestedingswetsontwerp, wat deur die kongres goedgekeur sal word en dat Mexiko dit later sal moet terugbetaal. Trump vergader volgende week met die Mexikaanse president Enrique Pena Nieto by die Withuis.